钦定古今图书集成/明伦汇编/官常典/第720卷 > 屠瓌智 高渭
## 钦定古今图书集成/明伦汇编/官常典/第720卷 > 屠瓌智 高渭

按《十国春秋》，“瓌智字宝光，其先河东人，晋将军击之
后也。祖某，避地澉川，遂为海盐人。瓌智姿貌伟杰，夙
有勇略，武肃王初起乡兵逐黄巢，瓌智仗剑相从，数
以筹画进，得参幕府谋议。董昌僭号，瓌智首劝讨贼。
昌诛，以功授指挥使。乾宁四年，同顾全武副王弟镇，
自海道救嘉兴，生擒贼将杨胜、顿金等二十馀人，计”
功遥领常州刺史。明年春，再迁越州指挥使。光化元
年，衢州剌史陈岌叛，瓌智又同全武等讨平之。三年，
调守湖州。徐绾、许再思之乱也，刺史高彦遣子渭与
瓌智入援，渭曰：“今日不利。”彦曰：“赴君父之难，何日吉
辰为”瓌智排案起曰：“违主命不忠，畏缩不前无勇。死
忠死勇，丈夫分也。”偕渭直抵灵隐山贼垒，敌势方张，
合围数匝。二人自朝至日晡，转战数里，身创百处，时
或奋刀一呼，手搏贼魁数人，即马上刃之，矢尽援绝，
以空弓拒敌，伏发，竟同为所害，时年五十有二。武肃
王悯其忠，命以衣冠招魂而葬。天祐三年，特赠“忠义
军匡国功臣、武康节度使、银青光禄大夫、检校尚书
右仆射、开府仪同三”司，“上柱国。”